Forslag til RÅDETS AFGØRELSE om fastlæggelse af Fællesskabets holdning i den ministerkonference, der er oprettet ved overenskomsten om oprettelse af Verdenshandelsorganisationen, vedrørende Det Særskilte Toldområde Taiwan, Penghu, Kinmen og Matsus (Taiwan) tiltrædelse af Verdenshandelsorganisationen

(forelagt af Kommissionen)

BEGRUNDELSE

Oversigt over vilkårene for Det Særskilte Toldområde Taiwan, Penghu, Kinmen og Matsus (Taiwan) tiltrædelse af WTO

1. Indledning

Verdenshandelsorganisationens (WTO) medlemmer og Det Særskilte Toldområde Taiwan, Penghu, Kinmen og Matsu (Taiwan) er nået til det afsluttende trin i aftalen om vilkårene for Taiwans tiltrædelse af organisationen. Dette sker efter otte års forhandlinger, der blev påbegyndt, da Taiwan i 1992 ansøgte om tiltrædelse af den almindelige overenskomst om told og udenrigshandel (GATT).

Rådet skal imidlertid træffe en afgørelse om godkendelse af vilkårene for Taiwans optagelse i WTO's Almindelige Råd, før EU formelt kan støtte denne.

Nedenfor skitseres de virkninger, som Taiwans medlemskab vil få for Det Europæiske Fællesskab og dets medlemsstater, WTO-systemet og Taiwan selv, ligesom der gives et resumé af selve vilkårene.

1.1 Taiwans retligt bindende tilsagn om at liberalisere samhandelen

Ved at blive medlem af WTO forpligter Taiwan sig til at overholde alle WTO-forpligtelser, medmindre andet er klart angivet i tiltrædelsesvilkårene.

Vilkårene for tiltrædelse har to grundlæggende former. For det første er der listerne over forpligtelser, som fastsætter alle de markedsadgangsforpligtelser, som Taiwan vil være retligt bundet til at opfylde over for medlemmer af WTO, når landet tiltræder organisationen. Listerne omfatter toldmæssige og ikke-toldmæssige foranstaltninger i forbindelse med handel med landbrugs- og industrivarer (tilsagn i henhold til GATT) og handel med tjenesteydelser (forpligtelser i henhold til den almindelige overenskomst om handel med tjenesteydelser, også benævnt GATS).

For det andet er der protokollen og arbejdsgruppens rapport om Taiwans tiltrædelse af WTO. Disse dokumenter, som også indeholder retligt bindende forpligtelser, fastsætter stort set Taiwans nye WTO-forpligtelser på alle resterende områder, hvor WTO har kompetence (f.eks. subsidier, handelsrelaterede intellektuelle ejendomsrettigheder (TRIPs), tekniske handelshindringer, toldværdiansættelse osv.).

1.2 Ensidige indrømmelser - ingen nye forpligtelser for EU

Samtlige forhandlinger kredsede om niveauet for den markedsliberalisering, som Taiwan var rede til at tilbyde, og om, i hvilken udstrækning landet var parat til at forpligte sig til at overholde eksisterende WTO-regler på alle områder, der er dækket af WTO, for at blive optaget i organisationen. Dette betyder, at processen tog sigte på, at medlemskabet af WTO skulle sikre "indrømmelser" eller forbedringer fra Taiwans side, uden at disse selv skulle ændre forpligtelserne inden for WTO.

For EF, der sikrede, at de europæiske industriers og virksomheders interesser blev repræsenteret fuldt ud, vil Taiwans tiltrædelse derfor være ensbetydende med en enorm gevinst i form af rettigheder, der kan håndhæves, uden nogen væsentlige ændringer i vore egne forpligtelser over for Taiwan. De bilaterale forhandlinger mellem Europa-Kommissionen og taiwanske embedsmænd mundede ud i tiltrædelsesvilkår, som i meget høj grad vil være til gavn for de sektorer og interesser, som er af størst værdi for alle EU's medlemsstater (der fremlægges yderligere detaljer nedenfor).

Den eneste forpligtelse for medlemmerne af WTO er, at de skal indrømme Taiwan såkaldt permanent MFN-status (mestbegunstigelsesstatus), der gør det muligt at behandle landet på samme måde som alle andre medlemmer af WTO, medmindre der er fastsat undtagelser i tiltrædelsesprotokollen. Da EF alligevel indrømmer Taiwan denne status, vil der praktisk taget ikke blive tale om nogen konkrete konsekvenser. Den eneste væsentlige konsekvens af at indrømme Taiwan samme behandling som andre WTO-medlemmer vil være kravene om at udfase de kvantitative restriktioner (kontingenter), der er specifikke for Taiwan, senest i 2005. Dette gælder for EU' resterende tekstilkvoter, der anvendes over for Taiwan, og som skal afvikles i overensstemmelse med aftalen om tekstilvarer og beklædningsgenstande.

I 1999 var Taiwan EU's 7. vigtigste leverandør og det 17. største eksportmarked for varer fra EU. EU havde en negativ handelsbalance med Taiwan på 8120 mio. EUR. De markedsadgangsindrømmelser, som Taiwan har accepteret i forbindelse med landets tiltrædelse af WTO, vil utvivlsomt fremme en udligning af handelsstrømmene.

Aftalen vil sikre stærkt forbedret adgang for EU's virksomheder til Taiwans marked. Importtolden og en række ikke-toldmæssige restriktioner vil brat blive permanent reduceret. Og udenlandske virksomheders investeringer vil finde sted i et mere attraktivt og forudsigeligt erhvervsklima. WTO's retligt bindende tvistbilæggelsessystem vil endvidere sætte begge sider i stand til at løse handelsproblemer. Kort sagt forbedrer denne aftale i høj grad grundlaget for europæiske virksomheders eksport til og erhvervsudøvelse i Taiwan.

1.3 Konsekvenser for WTO-systemet

Taiwans tiltrædelse af WTO vil være ensbetydende med, at organisationen selv tager et væsentligt skridt i retning af at blive virkelig global. Det har derfor længe været EF's og medlemsstaternes enstemmigt vedtagne mål at støtte Taiwans anmodning om medlemskab på bæredygtige kommercielle vilkår.

Som verdens tiendestørste handelsenhed (1998, eksklusive handelen inden for EU) med et BNP i faste priser på 289 mia. dollars i 1999 vil Taiwan omgående blive en central aktør i organisationen.

Det er i den sammenhæng også vigtigt, at Taiwan har afgivet tilsagn af høj standard om at åbne sin økonomi for udenlandske varer, investorer og virksomheder. Taiwans handelsordning vil blive mærkbart mere liberal end den, der benyttes af mange nuværende WTO-medlemmer på samme udviklingsniveau. På mange områder har Taiwan accepteret indrømmelser, der er betydeligt mere vidtgående end WTO's standardforpligtelser. Gennemsnitstolden vil være lav, kvoterne vil hurtigt blive afviklet, tjenesteleverandørerne i alle sektorer vil have fremragende betingelser for markedsadgang, og beskyttelsen af intellektuelle ejendomsrettigheder vil blive lovfæstet. Som nævnt nedenfor udgør de endelige resultater tilsammen en yderst substantiel markedsliberaliseringspakke, og Taiwan vil samlet set have en af de mest liberale handelsordninger i verden.

2. Samlet vurdering af Taiwans tiltrædelsesvilkår

Taiwan vil nedbringe sin vejede gennemsnitstold på industrivarer ned til 4,81%. Taiwan tilbyder en omfattende dækning af "nul-for-nul"-toldinitiativer, og landets tilbud vedrørende kemikalier er mere vidtgående end Uruguay-rundens harmoniseringskrav. Landet deltager allerede i ITA og har aktivt deltaget i forhandlingerne om ITA II. Mere end to tredjedele af toldnedsættelsen for industrivarer vil være gennemført ved tiltrædelsen. Resten vil være gennemført i 2002 med begrænsede undtagelser, hovedsagelig til 2004 og 2008 (motorkøretøjer).

For så vidt angår tjenesteydelser er Taiwans tilbud blandt de ti bedste sæt tilsagn i WTO. Taiwans tjenesteydelsesliste giver en omfattende dækning af en lang række sektorer, herunder finansielle og erhvervsmæssige tjenesteydelser samt tjenesteydelser i forbindelse med telekommunikation, liberale erhverv, reklame, edb, bygge- og anlægsvirksomhed og distribution.

Taiwans tilbud på landbrugsområdet indebærer en åbning af følsomme markeder, f.eks. svinekød og fjerkræ. Desuden har Taiwan accepteret at tilbyde toldkontingenter for æbler og citrusfrugter før tiltrædelsen.

2.1 Bemærkninger vedrørende specifikke områder

Industrielle toldsatser

Taiwan vil binde toldsatserne for 6814 varer, reducere landets toldbeskyttelse og fjerne tolden på varer, der er omfattet af Uruguay-rundens nul-for-nul-aftaler samt aftalen om informationsteknologi. De fleste nedsættelser af toldsatser vil finde sted ved tiltrædelsen af WTO (68%). 2217 (32%) toldpositioner vil blive nedsat/fjernet over specifikke perioder ("afvikling"). Hovedparten vil blive gennemført i 2002, undtagen avispapir (2000), 29 kemikalieprodukter (2001), 405 varer hovedsagelig i sektorerne for kemikalier, jern og stål, bildele og krydsfiner (2004) og 46 toldpositioner i sektoren for motorkøretøjer (2008).

Vin og spiritus

Inden for rammerne af de bilaterale forhandlinger mellem EF og Taiwan om markedsadgang har Taiwan forpligtet sig til at fjerne tolden på spiritus (undtagen visse former for orientalsk spiritus) den 1. januar 2000, altså før tiltrædelsen af WTO. Inden for samme rammer har Taiwan forpligtet sig til at beskytte europæiske oprindelsesbetegnelser for vin og spiritus. Taiwan har allerede fjernet al fiskal forskelsbehandling af importerede alkoholholdige drikkevarer.

Motorkøretøjer

Toldsatserne vil gradvist blive nedsat til 17,5% i 2008. Taiwans toldkontingent for importen af biler fra EU vil blive fastsat til 159 220 enheder pr. år ved tiltrædelsen (noget over det dobbelte af EU's nuværende eksport), og dette vil stige med 20% om året frem mod en total liberalisering, som skal være gennemført otte år efter tiltrædelsen. Taiwan vil også fjerne sit forbud mod dieseldrevne personbiler og motorcykler over 150 cc senest to år efter tiltrædelsen og vil fjerne diskriminatoriske skattebegunstigelser, som tilskynder producenter til at benytte motorer og karosserier fremstillet i Taiwan.

Tjenesteydelser

Taiwan vil fjerne begrænsningerne på udenlandsk aktiekapital i alle tjenestesektorer med undtagelse af specifikke sektorer såsom telekommunikation, hvor europæiske og andre udenlandske selskaber ikke desto mindre vil kunne eje kontrollerende aktieposter. Inden for finansielle tjenesteydelser vil Taiwan i høj grad forbedre markedsadgangen for og behandlingen af EU-selskaber. Inden for søfartstjenesteydelser vil Taiwan tillade udenlandske shippingselskaber at oprette 100% ejede datterselskaber, at arrangere ankomst til og afrejse fra havne for deres egne skibe, at optage varer og/eller passagerer og at drive deres egne skibscontainerterminaler. Udenlandsk ejede selskaber vil også kunne yde tjenesteydelser i forbindelse med spedition, godsforsendelse, containercentraler og depoter.

Offentlige indkøb

Taiwan vil tilslutte sig WTO-aftalen om offentlige indkøb, når landet tiltræder WTO.

Civile luftfartøjer

Taiwan vil tilslutte sig WTO-aftalen om handel med civile luftfartøjer, når landet tiltræder WTO.

3. Konklusioner

Ved fremlæggelsen af vilkårene for Taiwans tiltrædelse af WTO med henblik på Rådets godkendelse og Europa-Parlamentets udtalelse anbefaler Kommissionen disse vilkår som en afbalanceret, men ambitiøs pakke tilsagn om markedsliberalisering, som både vil sikre Taiwan og landets handelspartnere i WTO betydelige fordele.

2001/0216 (CNS)

Forslag til RÅDETS AFGØRELSE om fastlæggelse af Fællesskabets holdning i den ministerkonference, der er oprettet ved overenskomsten om oprettelse af Verdenshandelsorganisationen, vedrørende Det Særskilte Toldområde Taiwan, Penghu, Kinmen og Matsus (Taiwan) tiltrædelse af Verdenshandelsorganisationen

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 37, artikel 44, artikel 47, artikel 55, artikel 71, artikel 80, stk. 2, artikel 95, artikel 133 og artikel 308, sammenholdt med artikel 300, stk. 3, første afsnit,

under henvisning til forslag fra Kommissionen [1],

[1] ...

under henvisning til udtalelse fra Europa-Parlamentet [2], og

[2] ...

ud fra følgende betragtninger:

(1) Taiwan ansøgte i 1992 om tiltrædelse af den almindelige overenskomst om told og udenrigshandel (GATT 1947) og opretholdt denne ansøgning efter ikrafttrædelsen af overenskomsten om oprettelse af Verdenshandelsorganisationen (WTO) den 1. januar 1995.

(2) Arbejdsgruppen om Taiwans tiltrædelse af den almindelige overenskomst om told og udenrigshandel blev nedsat den 1. oktober 1992 og blev omdannet til en WTO-tiltrædelsesarbejdsgruppe den 31. januar 1995 med henblik på at opnå enighed om tiltrædelsesvilkår, der var acceptable for Taiwan og alle medlemmer af WTO.

(3) Kommissionen førte på vegne af Fællesskabet og dets medlemsstater forhandlinger om en omfattende række tilsagn fra Taiwan om markedsliberalisering af særlig betydning for Fællesskabet, som omhandlet i den bilaterale aftale mellem Taiwan og Det Europæiske Fællesskab, der blev undertegnet den 23. juli 1998.

(4) Disse tilsagn indgår nu i protokollen om Taiwans tiltrædelse af WTO.

(5) Taiwans tiltrædelse af WTO vil bringe handelsforbindelserne mellem Taiwan og Fællesskabet ind i stabile og retligt bindende rammer.

(6) Tiltrædelsesprotokollen bør derfor godkendes.

(7) Artikel XII i overenskomsten om oprettelse af WTO fastsætter, at tiltrædelsesvilkårene aftales mellem det tiltrædende medlem og WTO, og at WTO's ministerkonference godkender tiltrædelsesvilkårene på WTO's side.

(8) Det er derfor nødvendigt at fastlægge den holdning, som Fællesskabet skal indtage på ministerkonferencen.

(9) For nogle af Fællesskabets målsætninger, som Taiwans tiltrædelse af WTO vil hjælpe med at opnå, indeholder traktaten ikke andre beføjelserne end beføjelserne i henhold til artikel 308 -

TRUFFET FØLGENDE AFGØRELSE:

Eneste artikel

Fællesskabets holdning i den ministerkonference, der er oprettet ved overenskomsten om oprettelse af Verdenshandelsorganisationen, vedrørende Taiwans tiltrædelse af Verdenshandelsorganisationen er at støtte udkastet til afgørelse truffet af ministerkonferencen (se bilag).

Udfærdiget i Bruxelles, den ...

På Rådets vegne

Formand

BILAG

DET SÆRSKILTE TOLDOMRÅDE TAIWAN, PENGHU, KINMEN

OG MATSUS TILTRÆDELSE

Udkast til afgørelse af [... november 2001]

[Ministerkonferencen har -

som henviser til artikel XII, stk. 2, og artikel IX, stk. 1, i Marrakesh-overenskomsten om oprettelse af Verdenshandelsorganisationen og de af Det Almindelige Råd vedtagne beslutningsprocedurer i henhold til artikel IX og XII i Marrakesh-overenskomsten om oprettelse af Verdenshandelsorganisationen (WT/L/93),

som tager ansøgningen fra Det Særskilte Toldområde Taiwan, Penghu, Kinmen og Matsu om tiltrædelse af Marrakesh-overenskomsten om oprettelse af Verdenshandelsorganisationen af 7. december 1995 ad notam,

som bemærker sig resultaterne af forhandlingerne om opstilling af betingelserne for Det Særskilte Toldområde Taiwan, Penghu, Kinmen og Matsus tiltrædelse af Marrakesh-overenskomsten om oprettelse af Verdenshandelsorganisationen, og som har udarbejdet en protokol om Det Særskilte Toldområde Taiwan, Penghu, Kinmen og Matsus tiltrædelse (WT/ACC/.../...) -

truffet følgende afgørelse:

Det Særskilte Toldområde Taiwan, Penghu, Kinmen og Matsu kan tiltræde Marrakesh-overenskomsten om oprettelse af Verdenshandelsorganisationen på de vilkår og betingelser, der er fastsat i protokollen til denne afgørelse).] [3]